Ing kandang Betlehem para pangen kanthi bingahing manahipun nyariyosaken pawartos rahayu saking para malaekat. Pawartos penting punika dipun wartosaken dening para pangen. Sacara nalar punika aneh. Kados pundi pawartos penting dipun wartosaken dening tiyang ingkang mboten penting. Aneh menawi pawartos penting dipun wartosaken dening tiyang mlarat, tiyang ingkang mboten kajen ing satengahing masyarakat. Nanging pancen makaten rancanganipun Allah, punapa ingkang mokal saged kemawon dipun tindakaken dening panjenenganipun. Tiyang ingkang kesrakat dipun mulyakaken dening Allah. Inggih awit pakaryan ingkang makaten lajeng kita nyumerepi bilih katresnanipun Allah punika pancen sampurna lan kelangkung ageng miturut ukuranipun manungsa.